El Tribunal Superior de Justícia de Catalunya (TSJC) ha ordenat al president de la Generalitat, Quim Torra, retirar la pancarta de suport als presos i exiliats del Palau de la Generalitat en 48 hores. El tribunal accepta una mesura cautelar plantejada per Impulso Ciudadano, que va presentar un recurs contra el Govern un cop es va tornar a penjar la pancarta retirada durant la campanya electoral del mes de maig. El TSJC considera que la retirada cautelar no ocasiona una "pertorbació greu dels interessos generals". També recorda doctrina del Tribunal Constitucional i del Tribunal Suprem sobre la neutralitat necessària de les institucions. Un dels magistrats ha presentat un vot particular tot i que està d'acord en l'adopció de la mesura cautelar. El tribunal descarta els arguments de la Generalitat, que negava la legitimitat de l'entitat demandant. Creu que s'ha de reconèixer "l'afectació objectiva" que suposa l'exhibició de la pancarta per als ciutadans "que no estan alineats amb l'opció ideològica" representada per la mateixa. Accepta la mesura cautelar plantejada per Impulso Ciudadano amb l'argument que fer-ho no suposa cap pertorbació per a l'interès general.  Així mateix, recorda que el Tribunal Constitucional apunta que les institucions públiques, a diferència dels ciutadans, "no tenen el dret fonamental a la llibertat d'expressió que proclama la Constitució". A més, apunta que el Tribunal Suprem també estableix el principi de "neutralitat institucional", que si bé s'ha de reforçar durant els períodes electorals, "ha de mantenir-se en tot moment".   El magistrat Eduard Paricio ha presentat un vot particular tot i que està d'acord amb l'adopció de la mesura cautelar. Ara bé, no considera adient que en aquesta interlocutòria s'incorporin referències "sobre el fons del debat".

Summary: El TSJC ordena cautelarment a Torra retirar la pancarta dels presos del Palau de la Generalitat en 48 hores


La recentment creada Fundació Carme Chacón per lluitar contra les cardiopaties congènites s'ha presentat aquest dimarts a l'auditori del Parlament de Catalunya davant d'una nombrosa representació política i mèdica, que han recordat la política socialista, morta per aquesta afecció l'abril del 2017. L'acte ha servit per donar a conèixer la nova fundació, que pretén operar infants de països on no es poden operar i formar els metges d'aquests països perquè en el futur ho puguin fer als seus països. Els primers seran el Marroc, Mèxic i Panamà. Cada any neixen al món un milió i mig d'infants amb patologies de cardiopaties congènites de diferent classe, 5.000 d'ells a l'estat. La gran majoria es poden tractar però la falta de recursos en molts països fa que no puguin o que la malaltia no es detecti,  i moren més infants, uns 500.000, per aquestes afeccions que per les guerres. Els objectius de la fundació són operar nens amb cardiopaties congènites sense recursos, conscienciar sobre aquesta patologia que afecta 8 de cada 1.000 nens, formar metges especialitzats en cooperació amb universitats i hospitals de referència i oferir recursos materials, tecnològics i humans per minvar els efectes d'aquesta patologia en els pacients i millorar la seva qualitat de vida. La fundació ja ha subscrit programes d'actuació amb països i zones que per vulnerabilitat econòmica o per falta de mitjans professionals no poden tenir el tractament adequat. La Fundació Carme Chacón subscriu també un primer programa d'actuació amb l'Associació CorAll Family, formada bàsicament per pares i familiars de nens nascuts amb cardiopaties congènites que dediquen temps i recursos a facilitar i ajudar a d'altres pares que es troben en situacions similars, oferint suport logístic i emocional mentre duren els tractaments mèdic-quirúrgics necessaris. S'ha signat un primer programa d'actuació amb el Centre Internacional Cor Barcelona (CIC BCN), constituït per un grup de més de 80 professionals internacionals dedicats al tractament de persones afectades per cardiopaties congènites de qualsevol part del món. També vol crear estudis de postgrau en universitats de l'estat per a metges d'altres països, la primera de les quals és la Rovira i Virgili (URV) de Tarragona. El president del Comitè Científic es Raúl Abella, cap de Servei de Cirurgia Cardiovascular Pediàtrica de l'Hospital Vall d’Hebron, director quirúrgic de Transplantaments Cardíacs Pediàtrics de Catalunya i director del Centre Internacional Cor Barcelona. També hi ha altres experts del Vall d'Hebron, Sant Joan de Déu, o els hospitals La Paz  i Ramón y Cajal de Madrid o un de La Corunya, així com el metge que tractava Chacón. De l'estranger hi ha representants d'hospitals d'Itàlia, Londres, Utrecht (Holanda), Suïssa, Brasil, Mèxic i Perú. El Comitè d'Honor està conformat per personalitats polítiques com la delegada del govern espanyol a Catalunya, Teresa Cunillera, l'expresident de la Generalitat José Montilla, l'expresident del govern espanyol José Luis Rodríguez Zapatero, l'exministra i expresidenta del Congrés Ana Pastor, l'exprimer ministre francès i regidor de Barcelona Manuel Valls, el primer secretari del PSC, Miquel Iceta, l'exministra socialista Leire Pajín i José Zaragoza. També hi ha el pare de Chacón, dos polítics marroquins o el subdirector mèdic de l'Hospital de Bellvitge, Javier Tapia. La mare de Carme Chacón, Esther Piqueras, és vicepresidenta del Patronat, que està presidit per l'empresària i exsenadora socialista María José Elices. L'acte ha comptat amb les intervencions del secretari segon del Parlament, David Pérez, d'Elices, Abella, Montilla, i la mare Chacón. Ha tancat la presentació la cantant Marina Rosell amb una actuació musical. A l'acte hi ha assistit una nombrosa representació socialista, encapçalada per Iceta, Pajín, Jaume Collboni, Pere Navarro o Núria Marín, i representants d'altres partits com Carlos Carrizosa (Cs) o Alejandro Fernández (PP). Carme Chacón va néixer el 1973 a Esplugues de Llobregat i va morir a Madrid l'abril  del 2017 per la cardiopatia congènita que patia. Va ser diputada al Congrés durant diverses legislatures, i en va ser vicepresidenta. El 2007 va ser nomenada ministra d'Habitatge en el govern de José Luis Rodríguez Zapatero, i el 2008 va convertir-se en la primera dona, i a més embarassada, que va ser designada ministra de Defensa.

Summary: El Parlament recorda el llegat de Carme Chacón en la presentació de la seva fundació contra les cardiopaties congènites


Els diputats de JxCat, ERC, comuns i CUP voten en contra i el PSC-Units s'absté, tal i com estava previst ACN Barcelona.-El ple Parlament ha conclòs la sessió de la moció de censura contra el president de la Generalitat, Quim Torra, amb la votació que ha tombat la iniciativa de Ciutadans. De fet, només els 36 diputats del partit liberal i els quatre del PPC han donat suport a la moció de censura que pretenia destituir Torra i investir Lorena Roldán com a presidenta de la Generalitat. Tal i com estava previst i anunciat, els 76 vots dels diputats de JxCat, ERC, Catalunya En Comú Podem i la CUP han rebutjat la moció de censura, deixant liberals i conservadors sols en el seu suport, i amb els 17 escons del PSC abstenint-se. Els diputats han hagut de manifestar el seu vot un per un, en veu alta i sent cridats des de la Mesa. La sessió ha acabat amb els aplaudiments tant dels independentistes com dels diputats de Cs, després que el president de la cambra, Roger Torrent, hagi llegit el resultat final de la votació.

Summary: El Parlament tomba la moció de censura contra Torra amb els únics vots a favor de Cs i PPC


Els bombers han aconseguit controlar aquest dimarts a la tarda un incendi en un habitatge del carrer Vic d'Igualada. Es tracta d'una segona planta, que cremat totalment, d'un edifici de quatre pisos. Els serveis d'emergències han evacuat una persona amb cremades lleus a l'Hospital d'Igualada i n'han hagut d'assistir nou més al lloc dels fets. L'avís s'ha rebut a dos quarts de quatre de la tarda i s'han activat sis dotacions dels bombers.

Summary: S'incendia totalment un pis a Igualada i han d'evacuar a l'hospital una persona amb cremades lleus


Fira de Barcelona acollirà el 2019 el congrés ESMO, el fòrum mèdic sobre càncer més gran d'Europa, que, segons els organitzadors, atraurà 22.000 especialistes de tot el món. Tindrà lloc del 27 de setembre a l'1 d'octubre i està organitzat per l'European Society for Medical Oncology (ESMO) en col·laboració amb l'European Association for Cancer Research (EACR). El congrés serà un punt de trobada per a metges, personal sanitari, investigadors i empreses de l'àmbit mèdic i farmacèutic i donarà a conèixer els últims avenços en oncologia pel que fa a la diagnosi, el tractament i l'atenció a pacients amb càncer. Hi participaran més de 300 experts internacionals i comptarà amb conferències, tallers, presentacions i xerrades. A través d'un comunicat de Fira de Barcelona, el futur president d'ESMO, que també és cap del Departament d'Oncologia de la Vall d'Hebron i director de l'Institut Vall d'Hebron d'Oncologia (VHIO), Josep Tabernero, ha destacat que "s'ha escollit Barcelona, ciutat bressol en la investigació del càncer, com a seu del congrés valorant la innegable qualitat del sistema de recerca espanyol i la cooperació internacional en matèria d'oncologia". Així mateix, Tabernero ha subratllat la importància d'aquest esdeveniment a nivell mundial, ja que "és on es presenten tots els avenços mèdics i noves teràpies per lluitar contra aquesta malaltia". Per la seva banda, el director general de Fira de Barcelona, Constantí Serrallonga, ha afirmat que "estem molt satisfets de poder acollir un congrés d'aquestes dimensions i rellevància científica, fet que reforça encara més l'estratègia de la institució d'atraure grans esdeveniments internacionals, posicionant-se així com un dels principals operadors d'esdeveniments d'àmbit mèdic, a més dels tecnològics".

Summary: Barcelona acollirà el 2019 el congrés ESMO, el major fòrum mèdic europeu sobre càncer


La coordinadora general del PDeCAT, Marta Pascal, ha demanat aquest dilluns "aturar" el debat de noms sobre els candidats del partit a la presidència de la Generalitat fins que es convoquin eleccions. "Quan toqui, amb la màxima unitat i lleialtat al projecte col·lectiu, prendrem les decisions que toqui", ha asseverat després que la vicepresidenta de la formació hereva de CDC, Neus Munté, hagi dit en una entrevista que Artur Mas seria un "bon" candidat. En roda de premsa, Pascal ha evitat posicionar-se sobre les travesses i ha mostrat "respecte" per la decisió de Carles Puigdemont. De fet, n'ha destacat la "coherència" i "fermesa". En aquest sentit, també ha dit que el PDeCAT no contempla l'escenari que no acabi havent-hi un referèndum a Catalunya. El president de la Generalitat, Carles Puigdemont, ha traslladat aquest matí a la cúpula del Partit Demòcrata la seva decisió de no presentar-se com a cap de llista del partit a les properes eleccions al Parlament. Ho ha fet en el marc de la reunió del Consell Nacional, que aplega la direcció i els alts càrrecs de l'organització a nivell institucional, després d'apuntar-ho públicament dijous en una entrevista a la cadena SER. "El president no ha dit res més del que ja ens va dir al primer Consell Nacional que CDC va celebrar després que fos investit. Està fent un exercici de coherència: està aquí amb el ferm compromís de fer el referèndum i complir el mandat del 27-S. Això no vol dir que Puigdemont s'aparti de res i que no estigui al peu del canó de la vida interna del partit", ha argumentat la coordinadora general del PDeCAT, Marta Pascal. A preguntes dels periodistes, Pascal ha deixat clar que en la direcció no hi ha cap mena de malestar per l'anunci de Puigdemont sinó ple "respecte" a la decisió adoptada, que demostra –a parer seu- que l'exalcalde de Girona "posa el país per davant de tot". La dirigent ha insistit que el lideratge de Puigdemont és "excepcional" però alhora ha assegurat que el partit té "una base sòlida de gent" capaç d'afrontar els reptes locals i nacionals.  Crida a tancar files Neus Munté, que les darreres hores ha sonat com a possible candidata del partit, no s'ha autodescartat. A més, en una entrevista a TV3, ha afirmat que Artur Mas seria un bon cap de llista atenent a la seva trajectòria, reconeixement i capacitat d'aglutinar sensibilitats polítiques diferents. Poques hores després, Pascal ha demanat, tant en la reunió del Consell Nacional com en roda de premsa, tancar files i "aturar" el debat de noms "fins que toqui". I no tocarà, ha precisat, fins que hi hagi eleccions convocades. Fins aleshores, ha insistit, la prioritat ha de ser convèncer del 'sí' a la independència i fer efectiu el referèndum. En aquest sentit, ha dit que no contempla "de cap de les maneres" que no hi acabi havent un referèndum. També ha reiterat que no seria "desitjable" que no s'aprovessin els pressupostos. I respecte a la possible inhabilitació de Mas, ha apuntat que "quan vinguin les eventualitats, ja les solventarem". És a dir, ha evitat posicionar-se sobre les travesses de noms i els plans del partit respecte als candidats. I és que tots tres escenaris obligarien el PDeCAT a escurçar els terminis per trobar un candidat a la presidència de la Generalitat. Missatge a la CUP Pascal s'ha mostrat convençuda que la negociació dels pressupostos al Parlament arribarà a bon port. Tot i així, ha llançat un advertiment a la CUP. "No tenim cap element sobre la taula que ens faci pensar que, amb el referèndum a tocar, ens posarem una pedra a la sabata no aprovant els pressupostos. Si fos així, em sembla que el país té un problema, que no és conscient de l'encàrrec dels ciutadans", ha etzibat. La coordinadora general del PDeCAT ha refermat que els comptes públics tenen "bones bases" perquè puguin ser finalment aprovats. "És qüestió que tots plegats deixem el partidisme de banda", ha recalcat. Alhora, ha defensat que no han de reflectir cap canvi en el model de concertació publico-privada, escola catalana o sanitat, que són algunes de les demandes dels anticapitalistes. "Confio en la negociació del conseller Junqueras", ha expressat Pascal.

Summary: Pascal demana "aturar" el debat de noms fins que es convoquin eleccions


L'empresa basca amb seu a Sant Sebastià Viralgen Vector Core, especialitzada en la producció de vectors virals per a teràpia gènica, fabricarà la vacuna de la covid-19 que està desenvolupant el Massachusetts General Brigham Hospital (MGB), afiliat amb Harvard, que lidera un consorci d'organitzacions per a la fabricació d'aquesta vacuna, per al seu ús en assajos clínics i posterior comercialització. Viralgen serà l'únic participant d'aquest consorci de fora dels Estats Units. La vacuna podria començar a provar-se en humans aquesta propera tardor. Tal com ha publicat l'MGB a través les seves entitats associades, el Massachusetts Eye and Ear i el Massachusetts General Hospital, la vacuna per covid-19 desenvolupada per aquestes institucions comptarà amb tres empreses que duran a terme la producció i l'escalat a nivell mundial . Aquestes empreses seran Viralgen, Aldevron, a Dakota del Nord, i Catalent, a Nova Jersey. La vacuna experimental utilitza vectors adenoassociats (AAV) per lliurar i expressar el gen S (spike) del virus SARS-Cov-2 i així crear una resposta immune. Un aspecte important d'aquesta vacuna és que utilitza l'experiència i capacitat de desenvolupament de la indústria que treballa des de fa anys amb vectors adenoassociats (AAV). Aquest coneixement i experiència en àrees com la producció que ofereixen aquestes companyies hauria d'ajudar a assolir l'objectiu d'una vacuna que arribi al màxim nombre de persones. Viralgen té llicenciada la tecnologia Pro10, desenvolupada per Askbio, i que permet la producció de grans volums de virus adenoassociats en un temps reduït i amb la versatilitat d'adaptar-se a variacions que puguin ocórrer amb el virus que causa la covid-19. A més, la gran producció pot acabar repercutint en un cost assequible i en la capacitat d'arribar a un major nombre de persones.

Summary: Una empresa basca fabricarà una vacuna experimental de covid-19 dissenyada a Massachusetts


La compravenda d'habitatges a Catalunya va caure un 9% al maig en relació amb el mateix mes de l'any passat, segons les dades provisionals de l'Institut Nacional d'Estadística (INE). En total, es van fer 7.610 compravendes, de les quals 6.903 eren habitatges lliures i 707 protegides, mentre que 1.141 eren nous i 6.469 de segona mà.  Al conjunt de l'Estat, la compravenda d'habitatges va pujar un 1,1%. En total es van vendre 47.558 habitatges, de les quals 42.996 eren lliures i 4.562 protegides. A més, 8.305 eren noves i 39.253 de segona mà. Les comunitats amb majors increments van ser Astúries (41%) i Cantàbria (19,6%) i els majors descens es van donar a Navarra (-17,7%) i La Rioja (-15%). Per demarcacions, a les comarques de Barcelona la compravenda d'habitatges va patir un descens de gairebé un 7%, fins a les 5.101 operacions, de les quals 797 eren habitatge de nova construcció i 4.304 de segona mà, mentre que 4.531 eren lliures i 570 protegides.  A les comarques de Girona, la compravenda va pujar un 26,8%, el percentatge més alt de Catalunya, fins a les 1.114 operacions. Del total, 166 eren nous i 948 de segona mà; i 1.065 lliures i 49 protegits.  A Tarragona, es va registrar una pujada del 14,8%, passant de les 931 operacions del maig del 2018 a les 1.069 de les d'enguany. Del total, 120 eren pisos nous i 949 de segona mà, mentre que 1.032 eren lliures i 37 protegits. Per últim, Lleida va ser l'única demarcació on la compravenda d'habitatges va baixar, en concret un 18% i va passar de les 398 operacions del maig del 2018 a les 326 del mateix mes d'aquest any. Del total, 58 eren habitatges nous i 268 de segona mà, mentre que 275 eren lliures i 51 protegides.

Summary: La compravenda d'habitatges a Catalunya puja un 9% al maig


Els veïns de Gràcia veuen "ineludible" entaular un diàleg "urgent" entre associacions i moviments socials per trobar solucions al conflicte pel desallotjament del Banc Expropiat, que ha acabat amb tres nits d'aldarulls al barri. Ho ha assenyalat Antoni Ramon, membre de l'Associació Veïnal Vila de Gràcia i de la plataforma Gràcia cap a on vas?, que ha puntualitzat: "Primer s'hauria de parlar entre els col·lectius i veïnatge i a partir d'aquí continuem amb qui, plegats, decidim que hem de parlar". Ramon lamenta els disturbis però també reivindica els cinc anys de tasca social del Banc Expropiat en un barri "sotmès a la pressió del mercat immobiliari". "Gràcia no es mereix ni aquestes nits ni aquests dies", ha reblat. El barri s'ha tornat a despertar aquest dijous amb destrosses sobretot a entitats bancàries i establiments de multinacionals, com vidres trencats, pintades i caixers cremats.

Summary: Veïns de Gràcia veuen "ineludible" el diàleg entre moviments socials per resoldre el desallotjament del Banc Expropiat


El jutjat d'instrucció número 1 de Sogorb (Alt Palància) ha obert una causa per investigar la presumpta agressió i insults racistes a un nen, intern en un centre de menors, per part d'una cuidadora. Segons que ha informat el Tribunal Superior de Justícia (TSJ) del País Valencià, els fets haurien succeït el passat 25 de maig a Sogorb, a l'autobús que trasllada als nens des dels seus col·legis als centres d'acollida en els quals estan interns.  L'acompanyant escolar està sent investigada per un delicte de maltractament i un altre de discriminació racial, odi i xenofòbia i haurà de declarar pròximament.  El magistrat ha citat com a testimonis el conductor, diversos menors que viatjaven a l'autobús i que van presenciar els fets i dos agents de la policia local de Sogorb que van elaborar l'atestat del succés, la investigació del qual va assumir posteriorment la Guàrdia Civil. El TSJ valencià ha informat que, segons els fets denunciats, el menor va haver de ser atès per una ambulància de les lesions patides. L'acte assenyala que hi ha indicis de delictes de maltractament així com d'un delicte de discriminació racial, odi i xenofòbia, i requereix la pràctica de proves,  afegint que consten al part de lesions del menor indicis que posen de manifest l'existència d'aquesta presumpta agressió.  El jutge ha requerit a la conselleria d'Igualtat i Polítiques Inclusives de la Generalitat Valenciana tota la informació disponible sobre aquest incident així com la identitat i edat dels altres menors que viatjaven a l'autobús escolar.

Summary: El jutjat investiga presumptes agressions i insults racistes d'una cuidadora a un nen al centre de menors de Sogorb


L'escriptora i periodista Anna Ballbona, furga en el llibre 'No soc aquí' "en el sentiment d'estranyesa", un sentiment que l'ha acompanyat com a "dèria i com a pensament personal". A partir del seu embaràs, la Mila, la protagonista, fa un recorregut pel seu passat a la cerca dels motius que l'han dut a viure amb aquesta estranyesa vital. "És justament estranyant-nos de les coses que veiem que podem canviar-les", reflexiona l'autora en una entrevista amb l'ACN. 'No soc aquí', guanyador del 5è Premi Llibres Anagrama de Novel·la, sortirà finalment a la venda aquest dimecres. De fet, la novel·la publicada per Anagrama havia d'arribar a les llibreries el 25 de març, però a causa de la crisi de la covid-19 no es va poder distribuir.  La narradora i protagonista de l'obra és la Mila, filla de pagesos nascuda als anys 70 en un barri apartat i mal urbanitzat, que, posteriorment, va passar també per Barcelona i París. Quan es queda embarassada, intenta endinsar-se en els motius de l'estranyesa que l'ha acompanyada sempre. Ballbona explica que el punt de partida del llibre és precisament la idea del sentiment d'estranyesa, és a dir, la "impressió de pensar que et sents estrany respecte el món d'on véns i has crescut".  A partir d'un embaràs incert, explica Ballbona, la Mila descabdella al llarg de la novel·la tot allò que l'ha portat a sentir aquesta sensació d'estranyesa com persones i records, però també mira al seu voltant, a les companyes d'universitat i de feina. "És un recorregut que no és individual, sinó que apareixen molts personatges i històries que estan lligades a la idea de l'estranyesa".  L'autora ha intentat que la Mila miri "la seva estranyesa amb un cert vitalisme perquè recorda històries i episodis de la seva vida amb els quals ha caminat" i que han contribuït a que se senti desencaixada i fora de lloc. Ballbona reivindica una idea d'estranyesa que evoluciona al llarg del llibre i que serveix com a motor de canvi. "És justament estranyant-nos de les coses que veiem que podem canviar-les i detectar les anomalies".   La periodista tenia clar que volia escriure una novel·la de ficció, i necessitava un motiu pel qual la Mila rememorés tots els seus records i que fos, a la vegada, una "petita intriga titil·lant" al llarg del text. Apunta que va trobar en l'embaràs de la protagonista el pretext per desenvolupar aquesta idea.  Primera persona  En aquesta novel·la, la periodista assumeix la primera persona i admet que és nou per a ella. Al llibre "parla la Mila i no l'Anna Ballbona i aquesta ha estat una part del repte i del joc de la novel·la perquè fins a quin punt el lector es creu tot el que diu la Mila i quina part considera que és una ficció", assenyala.  Els paisatges tenen una gran pes a 'No soc aquí'. L'escriptora indica que volia abocar un món que sembla semifantàstic i de conte. Per això, afegeix, ha recreat un barri i un poble que no tenen nom i això li ha permès donar "una certa mítica que acompanyés les històries. No volia que fos una perifèria que propiciés una entrada condicionada". Considera que la creació d'un espai totalment nou contribueix al joc del llibre. "L'espai acompanya un seguit d'històries i m'interessaven perquè parlen també d'on venim i són molt més habituals en el món de pagès que en un món carregat de ciment". Ballbona volia oferir una mirada entranyable a través de personatges el pare, l'avi, l'àvia i històries que s'expliquen i silencis que hi ha dins les històries. "La Mila es pregunta molt sobre l'herència que ha rebut i què en farà i que donarà a la criatura que espera. Intenta plantejar la idea de l'herència en un sentit ampli", manifesta.  La novel·la també es publicarà en castellà el proper 17 de juny amb el títol 'No estoy aquí', també a Anagrama, amb traducció de Concha Cardeñoso Sáenz de Miera. Coronavirus  El llibre 'No soc aquí' no va arribar a les llibreries en la seva data prevista, el 25 de març, degut a la crisi del coronavirus. Ballbona creu que s'ha de remarcar que aquesta situació ha mostrat que existeix "una comunitat lectora conscient i compromesa i que ha fet força per aconseguir que les llibreries es mantinguin dempeus als seus pobles i ciutats. Que s'hagi pogut parar el cop d'una cosa molt dramàtica com que no hi pogués haver un Sant Jordi com es coneix, és molt important".  L'autora  La segona novel·la d'Anna Ballbona (Montmeló,1980) li ha valgut el premi quatre anys d'haver estat finalista del 1r Premi Anagrama de Novel·la amb 'Joyce i les gallines'. Ha publicat els poemaris 'Conill de gàbia' (LaBreu, 2012) i 'La mare que et renyava era un robot' (Premi Amadeu Oller 2008) i ha estat inclosa en diverses antologies com 'Mig segle de poesia catalana. Del maig del 1968 al 2018' (Proa). Va ser seleccionada per fer una estada a la residència d'escriptors Ledig House, als Estats Units, i a la de creació i investigació Faber d'Olot. Com a periodista escriu regularment al diari 'Ara' i a les revistes 'El Temps' i 'Serra d'Or'.

Summary: Anna Ballbona: "Volia furgar en el sentiment d'estranyesa a 'No soc aquí'"


L'alcalde de Palau-solità i Plegamans, Oriol Lozano, diu que la situació a Residencial Palau és "estable" i que la inspecció que l'Agència de Salut Pública hi ha dut a terme aquesta setmana ha determinat que "els protocols i la sectorització" dels pacients s'està fent "correctament". Ha indicat que Salut ha obert una auditoria al centre i li ha demanat tota la informació referent a la gestió de la crisi per analitzar si ha actuat de forma adient. A banda, ha anunciat que en els propers dies els Bombers tornaran a fer una nova desinfecció de l'equipament. Tot plegat després que en les darreres setmanes hagin mort 50 usuaris de la instal·lació, 35 dels quals per COVID-19. La Fiscalia ha obert diligències penals per esclarir els fets.  Oriol Lozano s'ha mostrat optimista i ha indicat que en la darrera setmana la situació al centre Residencial Palau "s'ha estabilitzat". L'alcalde de Palau-solità ha assegurat que les notícies són "positives" i tot i que ha reconegut que durant el pic de la pandèmia es van viure moments "molt complicats", ara s'està fent "una gran feina".  Lozano ha fet aquestes valoracions en una roda de premsa telemàtica en què ha explicat que la inspecció que l'Agència de Salut Pública ha dut a terme a l'equipament aquesta setmana ha revelat que "s'estan complint tots els protocols" i que "la sectorització dels pacients s'ha fet correctament". Així mateix, ha indicat que les valoracions de la directora del Centre d'Atenció Primària que està supervisant la gestió del centre també són positives. Per aquest motiu, s'ha demanat als Bombers de la Generalitat que intervinguin per tornar a desinfectar la instal·lació A banda, ha explicat que dimecres passat, responsables de la Direcció General d'Ordenació i Regulació Sanitària van visitar el centre en el marc de l'auditoria documentativa que s'està duent a terme. "Residencial Palau té una setmana per entregar tota la informació que li han demanat sobre la forma en què s'ha gestionat l'equipament", ha apuntat l'alcalde.  Pel que fa a la possible intervenció del centre, ha advertit que no correspon a l'Ajuntament i ha dit que "seran les autoritats sanitàries i la fiscalia que està investigant penalment l'equipament les que hauran de decidir si les coses s'han fet bé o malament i si s'ha complert amb la normativa".  Pel que fa a la desinformació que algunes famílies han denunciat, l'alcalde ha apuntat que a partir de la setmana que ve començarà a funcionar un nou protocol de comunicació. "El centre ha establert un horari per informar a cada família i reduir aquest neguit que tenen ", ha comentat.  A banda de les 35 persones grans d'aquest centre que han perdut la vida a causa del coronavirus, hi ha 45 residents més infectats i també 17 empleats que han donat positiu. A l'inici de la crisi a Residencial Palau hi vivien 153 avis i àvies.

Summary: L'alcalde de Palau-solità diu que la situació a Residencial Palau és "estable" i que "s'estan seguint tos els protocols"


El jutjat d'instrucció 2 de la Bisbal d'Empordà ha absolt tres acusats d'arrancar cartells de 'Llibertat presos polítics' i llaços grocs propietat de la CUP Sant Joan-Palamós el juliol del 2018. La fiscalia no veia delicte i l'advocada de l'acusació particular sol·licitava que condemnessin cadascun dels processats a pagar una multa de 900 euros com a autors d'un delicte lleu de danys, de coaccions o de furt. La sentència conclou que no s'ha pogut acreditar l'autoria dels acusats perquè no duien cap cartell malmès ni llaç groc al damunt quan la patrulla de Mossos d'Esquadra els va identificar. A més, el jutjat també subratlla que arrancar simbologia independentista de la via pública està emparat per la llibertat d'expressió. El cas va arribar a judici el 29 de maig.  L'Ajuntament a Palamós va atorgar una autorització a la CUP per col·locar 16 cartells, dues pancartes i llaços grocs a l'avinguda Catalunya de la població. Segons recull la sentència, l 13 de juliol del 2018 la CUP Sant Joan-Palamós va denunciar la sostracció i destrossa de cinc cartells i vuit llaços grocs. En aquell moment no es va poder concretar quan va ser l'actuació d'un dels comandos arrancallaços. Més endavant, els denunciants van saber que precisament una patrulla dels Mossos d'Esquadra havia identificat tres homes la matinada del 13 de juliol del 2018 després de rebre un avís ciutadà.  Quan els agents van arribar al lloc, van veure els tres sospitosos amb un pal metàl·lic acabat en ganxo i una canya de bambú que podien fer servir per retirar llaços. La sentència recull, però, que els agents van veure llaços a les papereres però els ara acusats no en duien cap al damunt. Tampoc cartell.  Per això, el jutjat conclou que no es pot acreditar que els tres homes identificats pels Mossos siguin els autors dels fets. A més, la sentència també argumenta que arrancar simbologia independentista de la via pública està emparat per la llibertat d'expressió.  Al judici, que es va fer el 29 de maig, la fiscalia no va acusar. L'advocada de l'acusació particular, Montserrat Vinyets, considerava que podien ser autors d'un delicte lleu de danys, de coaccions o de furt. Per això, sol·licitava que el jutjat condemnés cadascun dels acusats a pagar una multa de 900 euros i a indemnitzar la CUP amb 369,60 euros (la valoració dels cinc cartells i els vuit llaços).

Summary: Absolts tres acusats d'arrancar cartells i llaços grocs propietat de  la CUP a Palamós


L'advocat i escriptor, Juan Francisco Ferrándiz (Cocentaina, Alacant, 1971) ha publicat la novel·la històrica 'La terra maleïda' (Rosa dels Vents). Es tracta d'una història ambientada a la Barcelona medieval del segle IX en què es presenta una ciutat sotmesa que anhelava la llibertat i l'home que va lluitar per aconseguir-la. La novel·la arrenca amb Frodoí, recentment nomenat Bisbe de Barcelona, que arriba a la ciutat acompanyat de colons i que caurà rendit els encants d'una drama, la noble Goda, que li encomanarà l'estima cap a Barcelona.  El treball "èpic" conté diferents personatges que s'intercalen amb la història i presenta una ciutat condemnada a desaparèixer però que va sobreviure gràcies a les muralles romanes.

Summary: Juan Francisco Ferrándiz publica 'La terra maleïda', una novel·la "èpica" sobre una Barcelona medieval del segle IX


El Col·lectiu Wilson ha avisat que una victòria dels partits unionistes a les eleccions catalanes del 21-D "donaria suport a la via judicial i autoritària com a solució per a un contenciós que té naturalesa política". En un comunicat, el col·lectiu, format per reconeguts economistes catalans, considera que les eleccions se celebren en unes "condicions anormals" que "clarament perjudiquen a algunes opcions polítiques" i amb les institucions catalanes "intervingudes" per l’article 155 i una part dels candidats a l’exili o a la presó. Així mateix, el col·lectiu afirma que la frenada de l'economia en aquests darrers mesos "no és una demostració de la inviabilitat de la independència ni una mostra de la magnitud dels costos de transició".

Summary: El Col·lectiu Wilson avisa que una victòria dels partits unionistes "donaria suport a la via judicial i autoritària"


CCOO i UGT han aprofitat aquest Primer de Maig per mostrar els seus dubtes sobre els pressupostos de la Generalitat per al 2020: "Ni de lluny són suficients per afrontar la crisi del coronavirus. Ja no eren suficients abans, ara encara ho són menys ara perquè no tenen la capacitat per fer front a la despesa social i sanitària", ha alertat el secretari general de CCOO, Javier Pacheco, a Catalunya Ràdio. "Si no hi ha una forta injecció de diner públics no podrem sortir d'aquesta crisi sense perdre ocupació, incrementar la pobresa i retallar més serveis essencials", ha enumerat Pacheco. A banda, el secretari general d'UGT, Camil Ros, ha carregat contra el teletreball que s'ha imposat en aquesta pandèmia: "Es podria qualificar de teleprecari". "Si no podem omplir els carrers, omplim les xarxes" "S'han trencat horaris i la conciliació. Per no parlar de problemes ergonòmics amb taules i cadires poc adequades. I, a banda, qui paga el Wifi?", s'ha preguntat en veu alta Ros, tot enumerant el seguit de deficiències del teletreball de molts teletreballadors en la pandèmia de la covid-19. "Si el teletreball s'ha de perpetuar en un futur de manera estable, s'ha de fer en bones condicions. Molt poca gent l'ha pogut fer decentment aquests dies", ha remarcat el secretari general d'UGT a Catalunya, que –en paral·lel- ha defensat la necessitat de reivindicació en aquest Primer de Maig confinat. "Si no podem omplir els carrers, omplim les xarxes", ha sentenciat Ros.  "D'aquesta crisi no en sortirem amb retallades,  n'hem de sortir salvant vides i salvant treball", ha volgut deixar clar el secretari general de la UGT a Catalunya, que ha recordat que les conquestes socials "s'han aconseguit sempre al carrer". "D'aquesta crisi no en podem sortir tampoc amb retallada de drets socials, en sortirem recuperant els drets a mobilització i els drets socials i democràtics", ha afirmat Ros, que també veu cert "alarmisme" en les xifres econòmiques postcrisi del coronavirus. "L'alarmisme ve de sectors que no volen recuperació econòmica", ha apuntat el secretari general de la UGT a Catalunya, que ha assenyalat directament l'FMI.  "La crisi té un efecte psicològic molt important. Aquest any és important injectar diner públic en tres fronts: frenar la desocupació, reactivar economia i ingrés mínim perquè ningú quedi enrere", ha apostat Ros, que ha finalitzat assenyalant que els estats que han resistit millor aquesta crisi del coronavirus han estat "els que tenen una indústria i uns serveis públics més forts". "Per tant, és clau la inversió pública a través dels pressupostos en aquests sectors", ha conclòs el secretari general de la UGT a Catalunya.

Summary: CCOO i UGT, sobre els pressupostos de la Generalitat: "Ni de lluny són suficients per afrontar la crisi del coronavirus"


L'Ajuntament de Tortosa ha denunciat l'aparició de grafitis i pintades vandàliques al Fortí d'Orleans durant els darrers dies. La policia local ja ha obert una investigació per identificar els responsables dels fets, que podrien ser acusats d'un delicte de danys al patrimoni públic. Segons el consistori, que ha condemnat els fets i ha llançat una crida a la col·laboració ciutadana per localitzar els autors, calcula que la neteja de les pintades en aquest recinte defensiu històric tindrà un cost superior als 3.000 euros. D'altra banda, la policia local també investiga els desperfectes ocasionats en l'enllumenat de la barana del pont de l'Estat. En aquest cas, els fets van tenir lloc diumenge passat a la matinada, quan algú va desmuntar un tram d'uns cinc metres de la il·luminació led de la barana, que va ser fixada de nou, de forma provisional, després de l'avís d'una ciutadana que va observar l'afectació. Hores més tard, algú la va tornar a malmetre.

Summary: Apareixen grafitis i pintades vandàliques al Fortí d'Orleans de Tortosa


Una finca desbrossada a Flix per una entitat de custòdia del territori va evitar que l’incendi de la Ribera d’Ebre es propagués en un dels fronts. El Grup de Natura Freixe ha demostrat que una petita actuació pot ajudar a reduir l'extensió d'un gran foc que ha tornat a encendre la polèmica sobre la manca de gestió forestal al territori. Davant la irrupció de debats sobre la necessitat d’intervenir, l'entitat recorda que ja fa temps que batalla sobre el terreny en accions que sovint passen desapercebudes. L’any passat, en el marc d'un projecte anomenat Agroforesta, van netejar quatre finques de dues hectàrees cadascuna, envaïdes de massa forestal descontrolada. Una d’elles ha servit de tallafoc en aquest devastador incendi. Els conservacionistes sostenen que la seva iniciativa, extrapolada a gran escala, ajudaria a controlar els incendis forestals i que més val destinar esforços en mesures preventives que pal·liatives. Creixen les veus a les Terres de l'Ebre denunciant la manca de gestió en zones boscoses i camps abandonats i la necessitat d’un mosaic agroforestal més resistent per fer front a incendis com el de fa dues setmanes a la Ribera d'Ebre, en un foc que va trigar onze dies a extingir-se i va afectar vuit termes municipals, un dels quals és Flix, on van cremar 4.000 hectàrees.  El Grup de Natura Freixe, ubicat a Flix, demana que es tinguin en compte models de gestió exitosos com Agroforesta, impulsat fa dos anys amb el suport de Fundación Biodiversidad. El desbrossament dut a terme en vuit hectàrees de conreu abandonades del terme municipal va resultar clau per reduir la potència i extensió d’un flanc de l'incendi forestal.  En una de les finques roman simbòlicament dempeus un pi al qual li van arribar les flames, però va resistir perquè li havien talat les branques més baixes. Gràcies a la neteja general de tota la finca, el foc no va aconseguir propagar-se per aquest sector. En aquesta finca ja hi torna rebrotar vegetació. No hi ha finançament per al manteniment. Però l’acció ha resultat efectiva. “Si ho repliquem a gran escala a tota la Ribera d’Ebre podem tenir resultats importants i no hauríem de lamentar-nos de conseqüències”, afirma el director del Grup de Natura Freixe, Pere Josep Jiménez. Segons Jiménez, aquella acció no sols va permetre generar tallafocs naturals, sinó que també limita l'erosió i ajuda a captar recursos hídrics davant del canvi climàtic.  El projecte Agroforesta, amb una inversió global de 60.000 euros, va consistir en la neteja de quatre finques del terme i també un estudi tècnic que serveix de radiografia de la proliferació dels camps d’oliveres abandonats i de zones boscoses sense gestió, entre els anys 50 i l’actualitat, en relació a la superfície conreada que hi havia antigament al terme municipal. Segons aquest anàlisi, prop de 700 hectàrees que abans eren conreus estan envaïdes d’arbusts i unes 300 s’han convertit en masses forestals sense control. En definitiva, la xifra d’hectàrees de camps abandonats s’eleven a gairebé un miler només al terme de Flix. “I això és un polvorí”, sentencia Jiménez, que també és el director de la Reserva Natural de Sebes. En l’opinió de Jiménez, no n’hi ha prou amb projectes de curt abast i infrafinançats per mitigar els impactes del canvi climàtic. “Les entitats de custòdia, per proximitat, tenim el coneixement del terreny, i per formació, la capacitat suficient per dur a terme projectes de país, però no tenim ni el reconeixement ni el finançament estructural per dur-los a terme”, conclou Jiménez.

Summary: El desbrossament d'una finca que va ajudar a frenar l'incendi de l'Ebre posa en evidència la manca de gestió forestal


L'Ajuntament de Mollerussa no farà una modificació específica del pressupost municipal per adaptar-lo a la situació actual per la crisi del coronavirus fins que es conegui l'impacte real que aquesta tindrà a les finances locals. Segons l'alcalde Marc Solsona, fer ara una modificació dels comptes és una acció "estètica", perquè en la majoria de casos no hi ha una "liquidació real". A partir del juny, l'alcalde ha dit que es podrà començar a intuir els canvis que s'haurien d'introduir perquè ja se sabran aspectes com l'estalvi per la no celebració de la festa major. L'Ajuntament ha rebut fins a 27.000 euros en donacions d'empreses privades que s'estan destinant a la lluita contra el virus. Marc Solsona ha explicat que s'està fent un seguiment de l'impacte econòmic de la crisi del coronavirus a les arques municipals però que de moment només compten amb les dades del primer trimestre fins al mes de març amb les "desviacions habituals d'un any normal". A partir d'aquí, caldrà veure com es tanca el mes d'abril, on ja hi haurà hagut una incidència directa del coronavirus amb el "primer període important de crisi". Segons Solsona, el pressupost actual de l'Ajuntament, de 14,2 MEUR, ja incorpora partides per front a la lluita contra la covid-19, amb ajuts socials que han permès la compra de material de protecció sanitària o l'atenció a vulnerables. En aquest sentit, ha indicat que la reforma del pressupost general, "si s'escau", es farà quan tinguin les "dades objectives". Així, ha afegit que es podria abordar a partir de juny, quan ja se sabrà per exemple, l'estalvi que suposaria no fer la festa major i altres activitats programades a la ciutat. L'alcalde de la capital del Pla d'Urgell també ha explicat en la roda de premsa telemàtica que fa cada setmana que han rebut donacions econòmiques per la lluita contra el virus de al voltant de 27.000 euros. Així mateix, ha assenyalat que es mantenen reunions amb l'associació Mollerussa Comercial i la delegació a la ciutat de la Cambra de Comerç per poder articular un pla d'impuls de la ciutat una vegada es comenci a recuperar la normalitat. En referència a les mesures de desconfinament, Solsona ha explicat que una vegada se'ls especifiqui quan es podran començar a fer les sortides de menors, s'abordarà la qüestió a la reunió del Pla d'Emergència per determinar com es podran fer al municipi. Mollerussa celebrarà el dijous 30 d'abril el primer Ple ordinari de forma telemàtica i es tractaran qüestions com un nou protocol d'habitatge, una petita modificació del POUM i també es donarà compte de la liquidació i altres temes menors.

Summary: Mollerussa no modificarà el pressupost fins que no conegui l'impacte real de la crisi de la covid-19


Les informacions que arriben darrerament de l'Ajuntament de Barcelona en relació amb el sector turístic estan molt ''allunyades de posicions de compromís'' amb el sector i ''impliquen, més aviat, apostes per la radicalització que tendiran a consolidar una atmosfera de conflicte permanent i d'inseguretat jurídica'', segons s'afirma en un comunicat públic signat pels gremis d'hotels, restauració, el Consell de Gremis de Comerç, Serveis i Turisme de Barcelona, Barcelona Oberta i Comertia. Els empresaris asseguren que aquests anys s'han perdut ''oportunitats indispensables'' per millorar el posicionament internacional de la ciutat que ''a mig i llarg termini en pagarem les conseqüències''. Els empresaris qualifiquen ''d'estèril'' l'actuació del govern municipal en matèria turística.  El document fet públic aquest dijous està signat pel Gremi d'Hotels de Barcelona, el Gremi de Restauració de Barcelona, el Consell de Gremis de Comerç, Serveis i Turisme de Barcelona, Barcelona Oberta i Comertia.  Davant l'actuació del govern municipal de Barcelona, que aconsegueix desplegar gràcies a ''pactes artificiosos'' consolidats per una ''justíssima majoria dels grups polítics'' representats a l'Ajuntament de Barcelona, els empresaris es mostren preocupats per aquestes ''apostes per la radicalització que tendiran a consolidar una atmosfera de conflicte permanent i d'inseguretat jurídica''.  Els empresaris subratllen que ''l'encant de Barcelona i les seves capacitats turístiques, tant per recursos 'naturals' com per la seva dotació d'infraestructures i serveis, són envejades per moltes ciutats del món''.  En el comunicat recorden que el turisme ha estat i és generador de riquesa i a partir de la seva activitat ha aconseguit generar nous llocs de treball que han ajudat a superar la crisi econòmica i els període de recessió d'una manera menys traumàtica. Els empresaris adverteixen sobre que passarà en la pròxima crisi econòmica sinó es té un sector turístic fort i competitiu.  Un ajuntament que ''posa pals a les rodes'' del sector Per als empresaris, sembla que l'Ajuntament de Barcelona no se'n vulgui donar compte del paper que ha tingut el sector turístic per rebaixar els efectes de la crisi i de l'ocupació quan ''posa pals a les rodes'' del sector '' i a sobre se'n felicita''.  Els debats propiciats des de l'Ajuntament, com en el cas dels apartaments turístics com pel turisme sanitari ''no només han resultat estèrils sinó que han provocat perdre l'enfocament ral dels temes que han de ser veritablement gestionats i ordenats per millorar l'activitat i el seu encaix a Barcelona, provocant artificialment un posicionament contrari entre l'opinió pública''.   Una anys que s'han perdut marques internacionals  Els gremis insisteixen que mentre el sector públic s'ha distret en aquests debats ''estèrils'' ''s'han quedat pel camí oportunitats indispensables per millorar el posicionament internacional de la ciutat, de la mà de l'arribada d'algunes de les principals marques hoteleres del món. A curt termini potser no es notarà tant, però a mig i llarg termini en pagarem les conseqüències''.  El Pla Especial Urbanístic d'Allotjament Turístics, pendent d'aprovació, ''no resoldrà'' els problemes de concentració turística de la ciutat, asseguren els empresaris que recorden que dels gairebé 34 milions de turistes que vistent Barcelona només 8 milions pernocten en un hotel i per tant no es pot limitar el creixement de places hoteleres perquè farà perdre competitivitat a la ciutat.  Els empresaris insisteixen en la necessitat d'acabar amb l'oferta creixent i descontrolada de pisos turístics il·legals a la ciutat i apostar per una política municipal que permeti el creixement a ''totes les zones de la ciutat'' de noves places hoteleres com se fa a altres ciutats d'arreu del món que són competidores directes de Barcelona.  L'actual escenari del sector turístic a Barcelona ''obliga'' als empresaris ''a defensar u reclamar una política que almenys, qui ens ho havia de dir a aquestes alçades, preservi la seguretat jurídica, faci complir les normes i respecti els drets de les parts afectades''.  En perill el desenvolupament econòmic de Barcelona Els empresaris recorden que aquest ambient de seguretat jurídica no s'havia tingut en govern municipals anteriors que havien propiciat el progrés de la ciutat i ''la base per a inversions i nous projectes''.  Amb el nou govern municipal ''aquesta realitat ha entrat en crisi a partir d'accions i omissions del govern municipal de Barcelona que qüestionen drets reconeguts per les lleis, deterioren de passada la imatge de Barcelona i posen en perill el seu desenvolupament econòmic''.     Finalment, els empresaris, tot i les crítiques al govern municipal, es mostren ''oberts'' al diàleg i participació en el debat sobre el futur del sector amb les administracions.

Summary: El sector turístic acusa a l'Ajuntament de Barcelona de propiciar un escenari d'inseguretat jurídica


La Diputació de Lleida ha prorrogat durant quinze dies les mesures excepcionals adreçades a tots els membres electes i personal al servei de la corporació provincial, els seus organismes autònoms i la resta d'ens que en formen part. L'objectiu és limitar la prestació dels serveis públics a aquells estrictament necessaris i restringir la mobilitat dels empleats públics per reduir al màxim la propagació de la covid-19. El decret de Presidència que ho farà possible entrarà en vigor aquest dimarts i es mantindrà vigent fins al 26 d'abril. A més, es fa constar que en cas que l'estat d'alarma s'allargui sense que hi hagi una modificació substancial del reial decret 463/2020 de 14 de març, aquest es prorrogarà i s'ajustarà de forma automàtica. Aquesta és la segona pròrroga de les mesures excepcionals, les quals es van adoptar per primera vegada el 15 de març i van ser prorrogades el 31 del mateix mes. Passat aquest temps, i en base al fet que bona part dels serveis de la Diputació s'estan prestant mitjançant teletreball, el president de l'ens provincial, Joan Talarn, considera que "encara és necessari mantenir les mesures de confinament per raons de salut publica i no posar en risc innecessari ni els treballadors i treballadores de la Diputació ni les persones i municipis que necessitin dels nostres serveis". Cal recordar que la Diputació de Lleida ha posat en marxa oficines virtuals i vies electròniques per atendre dubtes i consultes, tot i romandre tancats els serveis presencials d'atenció al públic, la suspensió dels terminis administratius i l'ajornament dels terminis de cobrament de taxes i impostos municipals.

Summary: La Diputació de Lleida prorroga les mesures excepcionals per al seu personal i serveis públics fins al 26 d'abril


Ryanair recomana arribar almenys amb tres hores d'antelació a l'aeroport ACN Barcelona.-L'aerolínia Vueling ha cancel·lat 36 vols preventivament amb motiu de la vaga general convocada per la Intersindical per aquest divendres, segons han confirmat fonts de la companyia a l'ACN. Concretament, es tracta de 18 vols que sortien de l'aeroport del Prat i 18 més que hi tenien prevista l'arribada. Fonts de la companyia però no han precisat si es poden produir més cancel·lacions. Per la seva banda, fonts de Ryanair han comentat que no tenen previst cancel·lar cap vol però aconsellen als viatgers que n'agafin algun des dels aeroports catalans que intentin arribar amb almenys tres hores d'antelació per la possibilitat que hi hagi problemes d'accés i en els controls de seguretat. Així mateix, la aerolínia irlandesa assegura que farà tot el possible per evitar retards.

Summary: ACTUALIZACIÓ:Vueling cancel·la 36 vols preventivament des del Prat amb motiu de la vaga general


L'alcaldessa de Rubí, Ana Maria Martínez, s'ha mostrat "estupefacta" després que el conseller de Salut, Antoni Comín, ha anunciat aquest divendres que el Departament ha proposat al grup Quirónsalud la compra de l'Hospital General de Catalunya per 50 milions d'euros. Martínez considera que la proposta de Comín és una mostra de "deslleialtat institucional" cap a l'Ajuntament, que ni tan sols coneixia la intenció del Govern d'explorar aquesta possibilitat. A més, l'alcaldessa ha assegurat que el govern municipal ha trobat un inversor disposat a posar els diners per construir l'Hospital de Rubí. En una compareixença davant dels mitjans aquest migdia per valorar la proposta del conseller de salut, Martínez ha subratllat que el govern municipal seguirà reclamant la construcció a Rubí de l'Hospital Vicente Ferrer en comptes de "rescatar amb diners públics un centre privat". De fet, l'Ajuntament ha fet avenços "importants" per aconseguir que aquest centre de referència pugui tirar endavant. "Tenim un inversor disposat a posar els diners per construir l'hospital", ha revelat l'alcaldessa, que ha detallat que s'està enllestint la documentació de la proposta per presentar-la al conseller de Salut i als grups municipals. Martínez ha insistit que l'Hospital Vicente Ferrer és un "servei indiscutible" i ha defensat que "ja és hora que una ciutat de 75.000 habitants tingui un hospital". Martínez ha insistit en la sorpresa que els han provocat les declaracions de Comín, especialment tenint en compte que va ser el primer conseller amb qui es va reunir l'alcaldessa precisament per reclamar-li que es reprengués el projecte de l'Hospital de Rubí. "En aquell moment no es va qüestionar que la nostra ciutat necessitava aquest dispositiu hospitalari, només es va plantejar la dificultat econòmica per poder fer front a aquesta demanda", ha recordat l'alcaldessa.  D'altra banda, Martínez s'ha remès al comunicat fet públic pel grup Quirón Salud, propietari de l'Hospital General de Catalunya, en què aquest assegura que no ha rebut cap proposta del Govern per comprar aquest centre.

Summary: L'alcaldessa de Rubí titlla de "deslleialtat institucional" l'anunci de Comín de comprar l'Hospital General de Catalunya


Gairebé tots els municipis de la demarcació de Barcelona, el 95%, han rebut més demandes el darrer any per fer front al pagament de factures de subministrament i en 3 de cada 4, s'ha augmentat el pressupost per aquesta partida. Són dades diagnosticades per la Diputació de Barcelona, que constaten que la pobresa energètica és un problema pels municipis. Per fer-hi front, durant els dos proers anys destinarà 1 MEUR per intervenir en 4.000 llars i analitzar la situació per donar solucions de millora. El pla pilot dut a terme a Osona i Vilanova i la Geltrú va constatar que cada família podia estalviar 300 euros anuals. Per tant, el pla que engega l'ens pot representar fins a 1,2 MEUR d'estalvi cada any.

Summary: La Diputació de Barcelona  engega un pla perquè les famílies estalviïn 1,2 MEUR anuals en subministraments energètics


Xavier Domènech, portaveu d'En Comú Podem al Congrés dels Diputats, ha recordat al líder del PSOE, Pedro Sánchez, que ell mateix va dir que el futur govern d'Espanya ha de ser "mestís i plural". Després del segon debat d'investidura que el cap dels socialistes tampoc ha superat, Domènech li ha advertit que tots els grups han dit que el pacte amb Ciutadans no funciona. També li ha recordat que hi ha la possibilitat d'un govern d'esquerres que el socialista "no ha volgut". Domènech ha admès que al pròxim govern espanyol "hi ha d'haver el PSOE", però ha subratllat que haurà de ser "amb altres components".

Summary: Domènech recorda a Sánchez que ell mateix va dir que el govern havia de ser "mestís i plural"


La portaveu del Govern, Neus Munté, ha criticat aquest dimarts la falta de "coratge" dels partits espanyols per haver "vetat" la qüestió catalana i el referèndum en el debat d'investidura. "Hem assistit a una investidura fallida on no només hem trobat a faltar coratge per abordar la situació de Catalunya, sinó que també hem vist silenci, negativa i veto a parlar de qüestions tan importants com el referèndum", s'ha queixat Munté en roda de premsa després de la reunió del Consell Executiu, on ha insistit que el Govern vol "passar pàgina" del PP de Mariano Rajoy i tenir a l'altra banda un interlocutor amb qui poder tenir una relació basada en el diàleg.  En tot cas, Munté ha reiterat un cop més que el Govern vol un executiu espanyol "el més allunyat possible" del que ha representat el PP, que "tan advers ha estat per a Catalunya".

Summary: El Govern critica la falta de "coratge" dels partits espanyols per haver "vetat" el referèndum en el debat d'investidura


També ho fa en el cas d'alguns directors de centres escolars de la zona i responsables del CAP  ACN El Vendrell.- El jutjat número 3 del Vendrell ha arxivat la investigació d'una trentena d'agents dels Mossos d'Esquadra per la seva actuació l'1-O a petició de la fiscalia, segons han avançat a l'ACN fonts coneixedores. La jutgessa pren la mateixa decisió en el cas d'alguns directors de centres escolars de la zona i de responsables del CAP del Vendrell, així com algunes persones que van ser identificades pels Mossos d'Esquadra als punts de votació d'aquest partit judicial. La majoria dels agents han estat representats per advocats del sindicat USPAC.

Summary: Un jutjat del Vendrell arxiva la investigació d'una trentena de mossos per l'1-O a petició de la fiscalia


El Congrés dels Diputats ha aprovat una proposició no de llei de Podem que reprova els ministres de l'Interior, Juan Ignacio Zoido, i el d'Exteriors i Cooperació, Alfonso Dastis, per l'incompliment de les xifres acordades amb la Unió Europa per acollir refugiats. El grup demana que els dos ministres siguin cessats (una competència que només té el president) i que s'iniciïn els tràmits que siguin procedents per fer efectiva la seva substitució. La iniciativa ha rebut 170 vots a favor, 136 en contra i 35 abstencions de Cs. Amb aquests, ja hi ha dos cinc ministres reprovats: el de Justícia, Rafael Catalá, el d'Hisenda, Cristòbal Montoro, l'anterior titular d'Interior, Jorge Fernández Díaz (quan el govern estava en funcions); i ara també Zoido i Dastis.  Des de Podem han posat de manifest que el govern espanyol ha incomplert l'acord adquirit amb la UE el setembre de 2015 pel qual s'havia d'acollir 17.337 persones refugiades en dos anys, dels quals encara falten per 15.357 per arribar a territori estatal.

Summary: El Congrés reprova Zoido i Dastis per no haver complert amb els objectius d'acollida de refugiats


Finalment, l'alcalde de Solsona, David Rodríguez, no ha trobat relleu per substituir-lo, i tornarà a encapçalar la llista d'ERC amb la voluntat de revalidar, un cop més, la majoria absoluta. No serà fàcil, l'oposició li recrimina no haver completat els seus compromisos electorals. Malgrat que, en els darrers pressupostos municipals, el govern de Solsona ha optat per congelar els impostos i incrementar les inversions, l'oposició recorda que encara no s'ha implantat el porta a porta ni tampoc s'ha construït el tanatori municipal. Rodríguez es torna a enfrontar amb Marc Barbens, al capdavant de Junts per Solsona. Per altra banda, el PSC estrena alcaldable, Encarna Tarifa, regidora d'Educació i de Polítiques d'Igualtat entre el 2007 i 2015; mentre que Alterativa per Solsona-Cup ha opta per Pilar Viladrich. A més, per primer cop a la història, Ciutadans i Vox presenten candidatura a la capital del Solsonès.   Rodríguez va haver d'abandonar l'escó al Parlament després que l'oposició, capitanejada per Marc Barbens, denunciés "la manca de dedicació" del batlle per la compatibilitat de càrrecs. Rodríguez va ser investit alcalde el 2010 després de la mort de Xavier Jounou. Pels comicis d'aquest 2019 va dir que no repetiria però el fet de no trobar relleu ha dut l'actual batlle a tornar a encapçalar la llista d'ERC. Els republicans porten des de 2011 governant amb majoria absoluta. Barbens serà, per segona vegada, el cap de llista del PDeCAT, ara Junts per Solsona (JxCat-Junts). El fins ara portaveu del grup municipal ha capitanejat l'oposició al consistori solsoní. Un exemple recent ha estat en l'aprovació dels pressupostos d'enguany, que no van comptar amb el suport de JxCat al·legant que Solsona continuava esperant tanatori, illa cultural, el porta a porta, la deixalleria mòbil i que no es destinen prou recursos en eliminar les barreres arquitectòniques.  Alternativa per Solsona CUP - Alternativa Municipalista (ApS CUP - AMUNT) va irrompre al consistori solsoní el 2015 amb dos regidors. En la seva primera legislatura, la formació ha aconseguit que el municipi compti amb un nou pla cultural, aprovat per unanimitat. Encapçalarà la llista Pilar Viladrich, que es va quedar a les portes en els darrers comicis, amb l'actual regidor cupaire, Òscar Garcia, de número 2. La candidatura del Partit dels Socialistes de Catalunya - Candidatura de Progrés (PSC - CP) estrena alcaldable. L'actual regidora Yasmina Valderrama, va anunciar que no repetiria "per motius personals". Encarna Tarifa assumeix el repte després d'una llarga experiència al consistori, ja que ja havia format part de la corporació municipal en les legislatures 2007-2011 i 2011-2015, sempre com a regidora d'Educació i de Polítiques d'Igualtat. En les darreres eleccions, va ser la número dos darrera de Yasmina Valderrama. Un total de sis llistes concorren a aquests municipals. No hi seran el Partit Popular ni Plataforma per Catalunya, però sí Ciutadans, (Cs) i Vox. La fins ara coordinadora de Cs a la comarca, Àngela López, pilotarà el projecte. Pel que fa a Vox, la seva candidatura va agafar a la resta de forces per sorpresa i pràcticament no es va fer públic que es presentarien fins al tancament de les llistes provisionals. El solsoní Jorge Peña serà el número 1. Superàvit a l'Ajuntament Solsona acaba la legislatura amb un ajuntament sanejat i amb un superàvit de 184.000 euros. Segons les darreres xifres publicades, corresponents al 2017, l'endeutament se situa al voltant dels 3'4 MEUR, uns 200.000 euros menys que quan va arrencar aquest mandat. Això situa la capital del Solsonès entre els ajuntaments menys endeutats de Catalunya, concretament a la posició 116. De Tradema al Grupo Alvic Si en els darrers comicis encara estava present el tancament de Tradema, que va deixar més d'un centenar de persones al carrer, aquestes eleccions arriben amb la notícia que les antigues instal·lacions recuperaran moviment. El Grupo Alvic, dedicat a la fabricació de mobles i components de cuina, bany i oficina, obrirà una fàbrica durant el segon semestre d'aquest 2019. Alvic ha invertit prop de 20 MEUR en la compra del terreny, la modernització i l'adquisició de la nova maquinària per a la fabricació de mobles per a la gran superfície de bricolatge. En un principi, preveuen crear una setantena de llocs de treball amb personal local, però ja anuncien que tenen intenció d'ampliar les instal·lacions. El nou tanatori L'antic Club Sant Jordi, a la cèntrica avinguda Mare de Déu del Claustre, ha d'albergar el nou tanatori de Solsona. Rodríguez ja va anunciar, abans de les darreres municipals, la voluntat d'ERC de posar en funcionament les noves instal·lacions. Finalment, el passat agost, el projecte bàsic del nou tanatori municipal va arribar al ple, que es va aprovar amb els vots favorables del govern i d'Alternativa per Solsona-CUP. Tanmateix, el projecte no va comptar amb el suport del PDeCAT, que va considerar que, amb un import aproximat d'un milió i mig d'euros, és una obra "inassumible" per a la ciutat. Barbens va reclamar un projecte més consensuat i que es busquessin tècniques per abaratir-lo. De la seva banda, el batlle va respondre que l'edifici "està més malament del que ens pensàvem". Des d'Alternativa per Solsona-CUP van evitar entrar en la polèmica argumentant la necessitat d'unes noves instal·lacions. Els pressupostos de 2019 preveuen 21.000 euros pel projecte executiu i altres estudis. Des del PDeCAT alerten que els números no contemplen el cost de la construcció i que, el fet que s’hagin ofert temporalment les instal·lacions a l'agrupament escolta, fan preveure que la posada en marxa del nou tanatori encara anirà per llarg. El porta a porta Fa dos anys que l'Ajuntament de Solsona va encarregar un estudi de viabilitat per a la implantació del sistema de recollida selectiva de residus porta a porta al municipi. La recollida de residus havia d'implementar-se aquest any, però finalment es va ajornar. Segons el govern municipal calia elaborar una ordenança que reguli horaris i taxes, a més d'un pla d'implantació que tingués en compte que es tracta d'un municipi divers, que té des de blocs de pisos al centre urbà fins a masies disperses. Finalment, aquest 2019 es destinaran prop de 25.000 euros a la redacció d'un estudi detallat de la implantació i la redacció de les ordenances. L'ajornament no ha estat ben vist per l'oposició. Des del PDeCAT han acusat al govern d'evitar la polèmica "per estratègia política" abans dels comicis. Per la seva part, Alternativa per Solsona-CUP va dir 'no' als pressupostos d'aquest 2019 en considerar que la inversió d'enguany "és innecessària" i insistint en el fet que cal posar en marxa ja el nou sistema. Segons un estudi de la mateixa formació, no canviar el sistema comporta un augment de la despesa d'abocador de 33.000 euros, a més de deixar d'estalviar, com a mínim, 42.000 euros l'any. Les inversions Solsona ha previst per aquest 2019 una partida de 644.390 euros per a una quarantena d'actuacions programades, majoritàriament arranjaments de serveis bàsics i de la via pública que, segons el mateix alcalde, "no es poden prorrogar". La quantia, però, ha estat criticada pel grup de Barbens, que considera que resten actuacions importants a vies i carrers que estan en situació complicada des de fa temps, com l'avinguda Pere Màrtir Colomés, el carrer Ensija o la via urbana de la Cabana d'en Geli. L'aposta per la cultura On sí que hi ha hagut consens ha estat en l'àmbit cultural. Solsona va aprovar, el maig de 2018, la moció del grup Alternativa per Solsona-CUP per un Pla de la Cultura on el consistori actuarà de coordinador i dinamitzador de la programació cultural. Alternativa per Solsona-CUP havia desenvolupat un estudi sobre els actes de l'any 2016 i va veure que el 59,3% van ser organitzats per les entitats, mentre que l'Ajuntament ho va fer en el 20% dels casos. El nou pla, al qual s'hi ha destinat una partida de 5.000 euros aquest 2019 per a la seva elaboració, preveu una major diversitat cultural.

Summary: ERC confia a revalidar la majoria absoluta que ostenten a Solsona des del 2011


El delegat del govern espanyol a Catalunya, Enric Millo, ha reclamat al president de la Generalitat, Carles Puigdemont, que abandoni l'"amenaça" del referèndum per l'1 d'octubre i que s'obri a dialogar amb l'Estat per tal d'evitar la "col·lisió". En una trobada amb mitjans, Millo ha denunciat l'anunci de Puigdemont d'"incompliment i trencament del marc legal vigent" i ha demanat als catalans que estiguin tranquils perquè l'Estat "no defallirà" en el seu objectiu d'evitar-ho. Millo ha assegurat que el diàleg per buscar solucions "seguirà existint també el 2 d'octubre" però que és necessari que el Govern abandoni el "radicalisme" i deixi de "donar l'esquena" als oferiments de l'Estat per parlar. Ha insistit però que els actuals interlocutors quedaran "invalidats" si decideixen actuar al marge de la legalitat espanyola. El delegat del govern espanyol ha fet balanç dels primers sis mesos al capdavant de la Delegació i un dels aspectes que ha volgut destacat ha estat la seva voluntat de tendir ponts de diàleg. Millo ha defensat que el govern espanyol ha demostrat la seva voluntat de diàleg amb propostes, reunions i una major presència dels membres del govern espanyol a Catalunya, presència que ha assegurat que "no ha estat decorativa". Ha afirmat que s'ha actuat "lluny de la provocació constant" de l'independentisme, que ha lamentat que és cada cop "més radical".  En aquest sentit, ha assegurat que el govern espanyol continuarà treballant en aquesta línia "fins el darrer moment" ja que ha assegurat que s'ha d'evitar que la societat catalana entri en un "cul de sac" que a perjudicaria. Millo ha afirmat que la voluntat de diàleg no caduca l'1-O ja que ha dit que l'endemà "seguirà existint". "Que ningú dubti que després de l'1 d'octubre ve el 2, el 3...", ha dit, al mateix temps que ha asseverat que Puigdemont sap que no podrà portar a terme el referèndum.  Tot i això, ha alertat que si es mantenen en la voluntat de fer la consulta i ho intenten l'Estat prendrà decisions "perquè la legalitat es compleixi", ja que ha defensat que disposa dels instruments per fer-ho. A més, ha dit que els dirigents polítics que decideixen "trencar" les normes quedarà "invalidats" coma  interlocutors amb el govern espanyol. Defensa que el diàleg dona fruits Millo ha acusat el Govern de no atendre les necessitats dels catalans i deixar d'assistir a aquelles reunions amb l'Estat que permetrien desencallar temes en àmbits com la salut o l'educació. Per això, ha fet una petició formal al Govern perquè deixi de "donar l'esquena" a les propostes de diàleg de l'Estat i abandoni "posicions de radicalisme". En aquest sentit, ha mencionat el fet que Puigdemont no assistís a la Conferència de Presidents autonòmics o que no participi de la reforma del sistema de finançament.  El delegat ha defensat que tenen molts exemples que el "diàleg dona fruits", tot i que ha denunciat que alguns intenten "fer creure que això no és així" perquè tenen un "interès especial" en dir que el diàleg no és possible. En tot cas, ha apuntat que l'oferiment de diàleg s'ha de basar en la "sinceritat i la legalitat". Més de 80 visites a Catalunya Millo ha explicat que els seus tres principals objectius al capdavant de la Delegació del govern espanyol han estat impulsar el diàleg entre els dos executius, el diàleg amb la societat catalana i ser transparent a l'hora de comunicar la informació. En aquest sentit, ha apuntat a la major presència dels membres del govern de Rajoy a Catalunya amb un total de 83 visites.  Segons ha detallat, el president del govern espanyol ha vingut tres vegades a Catalunya des que ell és delegat, 12 ho ha fet la vicepresidenta Soraya Saénz de Santamaría i vuit ho han fet els ministres de Foment, Íñigo de la Serna, i el de Justícia, Rafael Català.  Paral·lelament, ha dit que ell ha mantingut fins a set reunions amb membres del Govern, entre ells el president de la Generalitat i el vicepresident, Oriol Junqueras. A més, ha mantingut més de 200 visitse i reunions amb representants de la societat civil catalana.

Summary: Millo reclama a Puigdemont que no executi l'"amenaça" del referèndum i dialogui per evitar la "col·lisió"


Els sindicats de TMB han xifrat el seguiment de la vaga de metro al matí en un 98%, segons ha explicat a l’ACN Òscar Sánchez, del Comitè de Vaga CGT-TMB. Les dades de la tarda no es podran oferir fins dimecres al matí. En tot cas, Sánchez destaca que al matí no hi ha hagut incidències destacades ni aglomeracions que hagin necessitat mesures de gestió extraordinàries. Des de l’empresa s’ofereix un diagnòstic similar pel que fa a les incidències. Sí es destaca que l’afluència d’usuaris ha estat inferior a la d’un dia habitual, fins al punt que al tram de la tarda de la vaga, de les 18.00 a les 20.00 h, el nombre ha baixat un 24%. La vaga ha acabat a les 21.00 h. Des de TMB se subratlla que s’ha desenvolupat sense incidències i amb una afluència de passatge inferior a la d’un dia feiner. En general la xarxa ha absorbit la demanda i només en el tram central de la línia 5, entre Sants Estació i Diagonal, s’han aplicat mesures de regulació per evitar que se superés la capacitat de les andanes. Des del Comitè de Vaga sí s’ha puntualitzat que hi ha hagut una avaria a la línia L4 en horari de vaga, un fet que ha complicat una mica més la situació en aquest punt. Les dades provisionals de validacions indiquen que una part dels usuaris coneixien la previsió d’alteracions en el servei i han avançat o retardat l’hora del desplaçament, o bé l’han pogut fer per altres mitjans. Així, des de les 18.00 a les 20.00 h el descens de validacions respecte d’un dia feiner normal ha estat del 24% aproximadament, molt semblant al de la franja de matí. Pel que fa al servei, s’ha prestat d'acord amb el decret de mínims del departament de Treball, Afers Socials i Famílies, que fixava un 50% de l'oferta per a la franja de les 17.45 a les 20.00 h i del 30% de les 20.00 a les 21.00 h. Per demà, dimecres, hi ha més aturades convocades. De 09.00 a 15.00 h circularan el 30% dels combois, és a dir que hi haurà intervals de 10 a 16 minuts a les línies convencionals i de 14 a 22 a les automàtiques. De 22.00 h al final del servei hi haurà també un 30% del servei, amb intervals de 23 a 33 minuts a les línies convencionals i de 14 a 22 a les automàtiques.

Summary: Els sindicat de TMB xifren el seguiment de la vaga de metro al matí en un 98%


El portaveu adjunt de JxCat, Eduard Pujol, ha reclamat "valentia" al nou president del govern espanyol, Pedro Sánchez, després que aquest divendres hagi guanyat la moció de censura contra Mariano Rajoy. En roda de premsa des del faristol del Parlament, Pujol ha subratllat els temes que ha de fer front el nou govern espanyol: "El que demanem a Sánchez és dia i hora per posar-se a treballar, ser executiu i valent en aquests temes. Prou presos polítics i exili per tenir opinió política, prou 155. I que s'acabi la intervenció financera de la Generalitat", ha defensat. Segons Pujol, avui no és el moment "d'ofegar" Sánchez amb peticions i ha afegit que no seria bo posar condicions abans de parlar i escoltar. Pujol també ha volgut deixar clar que el seu grup parlamentari té dues sensacions: confort per fer fora Rajoy però alhora "neguit" davant l'arribada de Sánchez.  Pujol ha demanat un "esforç pedagògic" al nou president del govern espanyol davant el "repte polític" que suposa parlar amb Catalunya i ha recordat la petició de diàleg que ha llençat darrerament el president de la Generalitat, Quim Torra. "Reafirmem aquesta petició de diàleg i fem una petició perquè sigui valent i no es deixi portar per les pors i la dreta més dura de l'Estat", ha afegit. Tot recordant que la situació actual està marcada pels "presos polítics", "l'exili", el "155" i la "intervenció econòmica de la Generalitat".  En aquets context, el portaveu adjunt de JxCat ha proposat que Sánchez es mogui en un terreny de joc delimitat per quatre angles: "dignitat, llibertat, democràcia i Catalunya". "Si els gestos van en aquesta direcció segur que podem avançar", ha conclòs. Preguntat pels periodistes sobre quines serien les primeres demandes al president Sánchez, Pujol ha respost que avui no és moment "d'ofegar-lo" amb peticions. Segons Pujol, més que fer un llistat, és hora de parlar de principis genèrics i demanar que "siguin valents i sàpiguen escoltar i parlar". El portaveu adjunt de JxCat ha defensat que a vegades les cartes molt llargues no porten en lloc i, fins i tot, ha avisat que si es posen condicions "inassumibles" abans de parlar i escoltar "no s'aniria bé".

Summary: JxCat demana a Sánchez "valentia" per afrontar la situació de "presos polítics", "exili" i "155"


La junta directiva de Societat Civil Catalana (SCC) ha nomenat José Rosiñol president de l'entitat en la seva darrera reunió ordinària. Rosiñol substituirà així el fins ara president Mariano Gomà. El ja expresident ha dirigit una carta a la Junta Directiva, els socis i els simpatitzants de SCC, expressant que ha considerat que és el moment de cedir la presidència a una altra persona que pugui conduir SCC "amb nous ímpetus i energies". SCC ha afirmat que el canvi "no alterarà en absolut" els seus objectius, que són "treballar en favor de la convivència, el diàleg, la concòrdia i el seny". En aquest sentit, ha avançant que anunciarà noves iniciatives en els propers dies per aconseguir que la societat catalana "deixi d'estar fracturada".  L'entitat ha explicat que la remodelació de càrrecs a la junta directiva és fa amb "certa freqüència" ja que els membres que en formen part ho fan de manera "voluntària i altruista" i compaginant el temps que hi dediquen amb les seves tasques professionals. Després d'aquest canvi, la junta es completa amb Alex Ramos, José Domingo i Miriam Tey com a vicepresidents; Manuel Miró, com a secretari; Ferran Brunet com a tresorer; i Gomà, Óscar Uceda, Irene Álvarez, Sixto Cadenas, Xavier Marín, Isabel Fernández Alonso, Manuel Gómez, Núria Plaza i Manuel García Bofill com a vocals.

Summary: José Rosiñol, nou president de Societat Civil Catalana


La Generalitat recupera places de jubilacions de tota l'administració i les acumula en els cossos d'emergències ACN Barcelona.-El Consell Executiu ha aprovat la convocatòria de 750 noves places de Mossos i 250 de Bombers. La Generalitat ha anat recuperant places de jubilacions de tota l'administració i les ha acumulat en els cossos d'emergències. El conseller d'Interior, Miquel Buch, ha reconegut que la plantilla està "per sota" del que pertocaria, i a això li ha sumat també les jubilacions que hi haurà en els propers anys. La seva situació "no és la desitjada", ha dit. Pel que fa al conflicte laboral amb els Mossos, ha remarcat que 12 de les seves 15 demandes estan solucionades o en procés, però no es podrà donar resposta a la qüestió retributiva fins que es pronunciï la comissió de retribucions, una situació que els sindicats ja sabien quan van posar el tema sobre la taula del Consell de la Policia. Després de recordar que en el cas de Mossos i Bombers no es poden contractar interins, el conseller ha explicat que hi havia dues maneres per crear aquestes noves places. La primera passava per obtenir permís del govern espanyol i així es va traslladar durant la Junta de Seguretat del mes de setembre.  Com que no hi ha hagut resposta i no hi ha garantia que sigui afirmativa, ha continuat Buch, el Govern ha optat pel que s'anomena la "taxa de reposició acumulable de sectors prioritaris". "Aprovem una fórmula que depèn de la Generalitat, amb els recursos que tenim, i no està sotmès a cap tipus de possibilitat que s'aprovin els pressupostos de la Generalitat o de l'Estat. Ja són places efectives i el recorregut comença tot just ara", ha afegit.  En preguntar-li si aquestes places aturaran les queixes dels dos col·lectius, Buch ha subratllat que ell mateix ha reconegut "per activa i per passiva" que la situació dels dos cossos "no és la desitjada", no només pel que fa a la plantilla, sinó també en els recursos materials. En aquest punt, ha afegit que en els pressupostos del 2019 el Govern preveu fer una aposta per recuperar aquesta "manca d'equipaments i d'infraestructures que requereixen per fer millor la seva feina, ajustats a la seva alta professionalitat".  De tota manera, ha reivindicat que ja han solucionat o estan en procés de solucionar dotze de les quinze peticions dels sindicats policials. Les altres tres, ha dit, no depenen del Departament d'Interior o fins i tot del Govern. En tot cas, ha opinat que la notícia de les noves places és "un pas molt important".  En demanar-li sobre la protesta de dimecres, que va obligar-lo a sortir escortat, Buch s'ha limitat a dir que els sindicats sabien "perfectament" que el Departament no podia donar resposta a la reivindicació retributiva, ja que està a l'espera que es pronunciï la Comissió de Retribucions.  "Pal·liar el dèficit estructural" El Govern argumenta que amb l'aprovació d'aquest decret, el Departament d'Interior podrà començar a pal·liar el "dèficit estructural" en les plantilles dels dos cossos. La situació actual, diu, és fruit de les polítiques de contenció de la Generalitat en anys anteriors.  En l'àmbit policial, l'objectiu ara és arribar al nombre d'efectius marcat en la Junta de Seguretat de Catalunya del 2006, que establia que calia que el cos tingués 18.267 agents. Fa set anys que no s’ha graduat cap nova promoció a l’Escola de Policia de Catalunya. Aquesta convocatòria també permetrà estabilitzar l’ocupació temporal de places de l’escala de suport del cos policial. Buch ha apuntat que ara hi ha uns 500 agents a l'Institut de Seguretat Pública. A això li ha sumat la nova convocatòria de 750 places aprovada aquest dimarts, però també una de nova de cara al 2020 de 750 més.  Pel que fa als Bombers de la Generalitat, les places permetran cobrir les mancances estructurals que arrossega el cos, recollides en el Pla estratègic 2017-2022 i agreujades per l’envelliment del cos. Durant vuit anys no es va realitzar cap convocatòria. L'any 2010 el cos tenia 2.610 agents, mentre que ara en té 2.356.

Summary: El Govern aprova la convocatòria de 750 noves places de Mossos i 250 de Bombers


Carrizosa adverteix que el tràmit legislatiu d'aquesta norma "està abocat al fracàs" ACN Barcelona.-El portaveu parlamentari de C's, Carlos Carrizosa, ha advertit Junts pel Sí i la CUP que la llei de l'Agència Catalana de Protecció Social que han registrat al Parlament és una proposta que "neix morta". El diputat de la formació taronja ha advertit que és "un engany als catalans" perquè emana a la declaració d'inici del procés del 9-N de 2015, una resolució anul·lada pel Tribunal Constitucional (TC). En aquest sentit, Carrizosa ha fet una crida a les dues candidatures independentistes a no sotmetre els drets socials "a la confrontació jurídica amb l'Estat"  per via del "conflicte amb el TC", sinó a resoldre-ho "dins" de les competències catalanes. En aquest sentit, els ha instat a especificar "què volen millorar" de la vida dels ciutadans amb aquesta norma, i no només presentar-la.

Summary: C's avisa JxSí i la CUP que l'Agència de Protecció Social "neix morta" perquè es desprèn de la resolució del 9-N


'Més enllà de Barcelona'. Aquesta és la idea amb la que els ajuntaments de Sant Cugat del Vallès i Terrassa (Vallès Occidental) han unit esforços per atraure els turistes que arriben a la capital catalana perquè passin un dia visitant el Monestir i la Seu d'Ègara. Les dues administracions han creat un paquet turístic que, per 4,50 euros, ofereix l'entrada amb audioguia als dos conjunts. Totes dues ciutats destaquen la proximitat respecte la capital catalana a través dels Ferrocarrils de la Generalitat (FGC), i, de fet, s'està treballant per poder integrar el bitllet en el paquet. L'oferta consisteix en atraure el visitant cap dos dels conjunts més representatius del preromànic i el romànic de Catalunya, amb una primera parada al Monestir de Sant Cugat, on un dels principals atractius és el seu claustre. La segona parada és la Seu d'Ègara, que permetrà al viatger anar fins a l'època de l'Imperi Romà i veure les pintures murals que van del segle V al VIII.  El paquet té un preu de 4,50 euros però és gratuït per als infants de fins a sis anys. La compra del producte es pot fer a través d'internet i en les principals oficines de turisme de Barcelona, ja que en el projecte hi col·laboren la Diputació de Barcelona i Barcelona Turisme.  El tinent d'alcalde de Cultura de Terrassa, Amadeu Aguado, ha destacat que aquesta oferta turista ofereix la possibilitat de "viatjar en el temps" i obtenir una visió global del romànic i el preromànic. Ha posat en valor també la importància d'oferir paquets com aquests per anar més enllà "del turisme de sol i platja". Des de Sant Cugat del Vallès, la tinenta d'alcalde de Promoció de al Ciutat i Cultura, Carmela Fortuny, ha afirmat que les ciutats han de ser capces d'oferir una oferta més amplia als turistes estrangers que visiten Barcelona. En aquest sentit, ha dit que saben que no podran competir amb la gran capital però que poden ser "un gran complement". "Volem formar part de la gran Barcelona", ha dit.  En aquest sentit, el director general de Turisme de Barcelona, Jordi William Carnes, ha coincidit en afirmat que "Barcelona és molt més" i ha explicat que el 52% dels visitants de la ciutat són repetidors, per la qual cosa cal oferir-los coses noves "més enllà de la Sagrada Família o la Casa Batlló". "No volem tenir a la gent donant voltes pels mateixos llocs", ha apuntat.  D'altra banda, Carnes ha reconegut que des de Barcelona s'ha apostat molt pel modernisme i que el romànic s'ha deixat una mica de banda i ha explicat que aquest paquet pot ser el punt de sortida per atraure els turistes cap a aquest àmbit, incloent per exemple una visita al Monestir de Pedralbes.  La idea és fer el recorregut en el mateix dia, aprofitant que Sant Cugat es troba a 20 minuts de Barcelona en FGC i Terrassa a uns altres vint minuts d'aquesta. D'aquesta manera, es vol aconseguir incrementar l'arribada de turistes a les dues poblacions vallesanes, cosa que suposaria un element més de dinamització. Per últim, l'oferta no es promocionarà només entre el turisme internacional de Barcelona sinó que vol ser també una oportunitat perquè els propis veïns s'acostin a aquest patrimoni.

Summary: Sant Cugat i Terrassa s'uneixen per atraure els turistes de Barcelona cap al Monestir i la Seu d'Ègara


El PP ha guanyat per tercera vegada consecutiva les eleccions municipals a Castelldefels amb vuit regidors i gairebé 8.000 vots. Amb tot, el seu candidat, Manu Reyes, reconeix que és un triomf "agredolç" perquè un nou pacte de les esquerres –PSC, MOVEM i ERC- li impediria ser alcalde com ja va passar el 2015. Un pacte, d'altre banda, que veu "molt provable" i que "sospita" que està llest des d'abans de l'inici de la campanya. Tot i créixer en vots i fregar el novè regidor, Reyes destaca que "les dinàmiques dels partits influeixen" i que en aquest cas els mals resultats del PP a les generals poden haver restat alguns vots a la seva candidatura.  Tot i reconèixer que té poques possibilitats de poder ser investit alcalde, Manu Reyes creu que "tindria tot el sentit" que la força política que ha guanyat els comicis amb el suport de gairebé el 30% dels electors pogués tenir la possibilitat de parlar amb la resta de partits per intentar formar govern.  En aquest sentit, ha afegit que els populars estan disposats a parlar amb la resta de partits "sense posar línies vermelles sempre que es parli del què interessa als veïns" i que "tendiran la mà a totes les formacions" sempre i quant les forces d'esquerres no tinguin ja pactat mantenir el pacte de govern d'aquests últims quatre anys.  Sobre la influència de la "dinàmica dels partits a nivell nacional" en els resultats, Reyes reconeix que "existeix" i és per això que encara ha posat més en valor el triomf de la llista que encapçala perquè s'ha produït setmanes després dels mals resultats obtinguts pel PP a les passades eleccions generals. "Fa un mes les generals no ens van anar bé i el partit no estava en el seu millor moment i tot i així hem aconseguit la victòria venint de la oposició", ha afegit. Sobre la millora de resultats del PSC, que ha guanyat dos regidors respecte els comicis del 2015, el popular ha destacat que "ha estat per sota" de la dels socialistes al conjunt del Baix Llobregat i que s'explica més per la bona dinàmica del PSOE que no pas per la gestió de l'alcaldessa Maria Miranda en els últims dos anys de la legislatura.

Summary: Manu Reyes (PP) creu que les esquerres reeditaran el pacte per evitar que torni a l'alcaldia de Castelldefels


Els metges catalans volen actualitzar el codi deontològic per adaptar-lo als nous reptes de la professió. Més d'un miler de facultatius es reuniran aquest dijous a Girona en el 3r Congrés de la Professió Mèdica de Catalunya. El president del Col·legi de Metges de Girona (COMG), Josep Vilaplana, ha explicat que alguns dels aspectes que debatran són com afrontar la irrupció de les noves tecnologies i les xarxes socials, el canvi en la relació amb els pacients, la cronicitat de malalties i l'envelliment de la població o com tractar el final de la vida. La jornada de treball acabarà amb la redacció de la Declaració de Girona, un document on els metges renovaran el seu compromís amb la societat i definiran com ha de ser el facultatiu del futur, tant a nivell assistencial com ètic i de formació.


El Govern assenyala que "cal trencar el mite de falta d'accés" a les institucions de la Unió Europea ACN Barcelona.-Els fons europeus són "oportunitats i eines de creixement" per a projectes d'empreses, entitats i ciutadans. Amb la voluntat de donar a conèixer aquests recursos de la Unió Europea i facilitar-hi l'accés, la Generalitat va estrenar un portal web, que ha presentat aquest dilluns, amb les oportunitats de finançament europeu disponible i les convocatòries en curs. "Cal trencar el mite de falta d'accés a les institucions europees", ha exhortat el representant permanent del Govern davant la UE, Amadeu Altafaj, que ha defensat que són "més obertes i més permeables del que us podeu imaginar". El secretari d’Afers Exteriors i de la UE, Roger Albinyana, ha animat a "aprofitar al màxim les oportunitats de finançament europeu". Albinyana ha destacat que la participació de Catalunya en projectes europeus és "comparable a la de països com Àustria, Dinamarca i Finlàndia" i que "sap aprofitar bé els fons que hi ha disponibles". Ho ha dit en l'acte de presentació del portal, aquest dilluns al Palau Robert de Barcelona, que ha comptat amb la presència del director general d'Atenció Ciutadana i Difusió, Ignasi Genovès. El servei s'emmarca en el Pla Estratègic d'Acció Exterior i de Relacions amb la Unió Europea (2015-2018) aprovat pel Govern el juliol. "Els catalans tenim una bona reputació, som creatius, innovadors", ha continuat Albinyana, que ha demanat "ambició" per "ser-ho encara més".  Altafaj, que  ha pronunciat la conferència 'Els fons europeus a Catalunya: oportunitats i eines de creixement', ha destacat que en el període 2007-2013, Catalunya s'ha endut el 23% del total dels fons competitius de l'estat espanyol mentre que el seu pes poblacional és del 16%. Catalunya ocupa el segon lloc, per darrere de Madrid, i se situa per davant del País Basc, gairebé triplicant-ne el resultat. El programa en què més participa Catalunya és el de Recerca, el setè Programa Marc (7PM) i l'Horitzó 2020. Catalunya ha captat 992,4 MEUR del 7PM (2007-2013); el 2,2% de la UE-27 i 3,5 vegades més que el que va captar del sisè PM. Aquesta dada representa un 29,2% del total rebut per l'estat espanyol.  En el període actual, Catalunya ha captat més de 190 MEUR en un any i mig de funcionament procedents del programa Horizon 2020. Altafaj ha subratllat que la participació catalana en projectes europeus de fons competitius ha incrementat des del 2007 fins al 2013. En el període 2007-2014, s'han finançat 4.113 projectes a Catalunya. Altafaj ha defensat que les "institucions europees són més obertes i més permeables del que us podeu imaginar", tot i que existeix, ha dit, "una tendència a Espanya i al sud d'Europa en general de mirar les institucions europees amb gran i prudent respecte institucional i jeràrquic". "Si un s'hi dirigeix de forma correcta, són més obertes del que ens pensem", ha insistit. El portal, un punt d'entrada per ajudar els usuaris a conèixer el finançament europeu  El nou portal –per mitjà de la Secretaria d'Afers Exteriors i de la Unió Europea del Departament de la Presidència i que es pot localitzar amb #FonsUECat- ofereix informació actualitzada de les convocatòries dels diferents fons, recursos i ajuts que les institucions europees obren regularment i agrupa tota la informació en deu àmbits temàtics per facilitar-ne l'accés i el seguiment. Els fons s'agrupen en els àmbits de Ciutadania i Drets; Cooperació al Desenvolupament; Cultura i Esport; Emprenedoria, Empresa i Turisme; Ensenyament, Joventut, Formació i Ocupació; Infraestructures, Energia i Transport; Innovació, Recerca i Salut; Justícia i Interior; Medi Ambient, Desenvolupament Rural i Pesca, i TIC. Les diferents convocatòries que s'actualitzen en el portal es difondran a les xarxes socials, a través del compte de Twitter de la Delegació del Govern davant la Unió Europea.  Altafaj ha assenyalat que el portal vol ser "un sol punt d'entrada per ajudar i dirigir els usuaris cap a aquells fons que són els més escaients de les activitats que desenvolupen". El portal agrupa la informació d'aquests recursos per facilitar-hi l'accés per part de "la ciutadania i les empreses, en especial les PIME". El proeuropeisme de Catalunya davant l'escepticisme creixent en alguns estats membres Albinyana i Altafaj han coincidit a destacar el proeuropeisme i l'activitat de Catalunya a la Brussel·les. "El portal de fons europeus ens ajuda a fer més Europa en un moment on creixen veus euroescèptiques i populistes que volen desintegrar el projecte europeu", ha afirmat Albinyana, que ha afegit: "Cal reivindicar això en un moment en què la UE tanca un 'annus horribilis' pel desenvolupament del propi projecte europeu". Albinyana ha assenyalat que Europa ha mostrat "incapacitat per desenvolupar lideratges comunitaris per articular una resposta conjunta i sobreposar-se a les diferents crisis que han sorgit", com la de Grècia, la de Rússia i, sobretot, la humanitària i diplomàtica a Síria i Líbia, amb els grans reptes de gestionar l'arribada de persones refugiades, de gestionar els fluxos migratoris i de combatre l'amenaça jihadista.

Summary: La Generalitat estrena un portal web per apropar els fons europeus i anima a "aprofitar-ne al màxim les oportunitats"


El candidat del PP a la presidència del govern espanyol, Mariano Rajoy, ha justificat aquest dimarts la seva oposició a la celebració d'un referèndum a Catalunya perquè seria "il·legal" i desatendria el "sentiment" des espanyols, que tenen "dret" a opinar sobre una part del seu país. Ha assegurat que per a ell autoritzar-lo "seria una llosa que quedaria al meu cap la resta dels meus dies". En una entrevista a 8Tv també ha negat la possibilitat que Catalunya disposi d'un sistema de concert com el País Basc i Navarra i ha limitat la "el fet diferencial" de Catalunya a la seva "llengua, cultura i història". A més, ha justificat que el seu executiu i incomplís l'obligació legal d'aprovar un nou sistema de finançament al 2014 perquè –segons ha dit- la reforma "era incomplible".  A l'entrevista amb Josep Cuní (enregistrada abans que el diari Público fes públiques les gravacions del ministre Fernández Díaz i el director de l'Oficina Antifrau) Rajoy ha insistit que si es repeteixen els resultats ell demanarà novament una 'gran coalició' perquè "no veig l'alternativa" i "tampoc veig que el senyor Iglesias i el PSOE sumin". El líder dels populars ha tornar a demanar que el "vot moderat" s'aglutini al PP per plantar cara a Podem perquè "és un partit clarament rupturista que no està amb la Constitució del 78 ni amb la sobirania nacional". En aquest marc justificat la seva oposició al referèndum per la necessitat de respectar els "sentiments" dels espanyols sobre una part del seu país i la "sobirania nacional", i malgrat que el 75% dels catalans està a favor del referèndum "legal" a Catalunya, Rajoy ha assegurat que el que s'ha plantejat fins ara és un referèndum "il·legal". Quan el periodista Josep Cuní li ha recordat que ell no tindria res a dir sobre un referèndum a Galícia, Rajoy ja respost amb la pregunta: "Sí, però i els seus sentiments com a Espanyol on queden?", perquè "els gallecs poden tenir uns sentiments i vostè com a Espanyol uns altres i vol opinar a una part del seu país, que és Galícia".  Segons el candidat del PP, "ni tan sols les Corts poden autoritzar aquest referèndum perquè la Constitució espanyola reserva a tot el poble espanyol la reforma d'una part de la Constitució i caldria que el poble espanyol renunciés en referèndum a la sobirania nacional" "És possible que d'aquí a molts anys el món sigui un país" El referèndum, segons Rajoy, "no té sentit" perquè aniria "en contra dels temps" perquè "avui no hi ha fronteres ni aranzels". "És possible que d'aquí a molts anys el món sigui un país. Espanya i Portugal quan jo era petit a la frontera et feien esperar dues hores i mitjà a la cua, i ara ja no hi ha fronteres", ha dit.  Amb tot, segons Rajoy, la relació entre Catalunya i Espanya "no està" en un carreró sense sortida i cal "parlar".  Però no sobre el pacte fiscal que li va demanar Artur Mas. Segons Rajoy, Catalunya tampoc podria tenir un tracte diferent al d'altres territoris com el País Basc o Navarra. "Això ho vam aprovar entre tots a la constitució del 78 i jo no sóc partidari de reformar-ho ni de generalitzar el concert", ha dit.  Per Rajoy, Catalunya, en canvi, té la seva llengua, cultura i història, i la Constitució "ja recull el seu fet diferencial". "Hi ha coses que es poden millorar, però sense perjudicar el conjunt dels ciutadans", ha dit. "La reforma del finançament era incomplible" En aquest punt, ha apuntat a la reforma del sistema de finançament autonòmic i ha justificat que no es fes la reforma quan tocava l'any 2014 perquè "era incomplible". "La prioritat d'aquesta legislatura era no fer fallida com a país, créixer i generar ocupació, i quan no hi ha res a repartir és absurd plantejar un sistema de finançament autonòmic", ha dit.

Summary: Rajoy diu que el referèndum desatendria el "sentiment" dels espanyols: "Autoritzar-lo seria una llosa al meu cap"


La nova consellera de Presidència, Meritxell Budó, ha explicat que el Govern permetrà que els treballadors s'expressin amb llaços grocs a dins de les dependències de la Generalitat. Durant la seva primera roda de premsa com a portaveu, posterior al Consell Executiu, aquest dimarts al migdia, Budó també ha qualificat de "maniobra de distracció de l'opinió pública" que la polèmica se centri en els llaços grocs i no en el "judici farsa" de l'1-O que té lloc al Suprem. La consellera també ha argumentat que els Mossos s'han limitat a actuar com a policia judicial en rebre les ordres de la Junta Electoral Central (JEC). "El Govern no posem ni traiem llaços, deixem fer als treballadors", ha argumentat Budó, que ha subratllat que l'executiu està "compromès" a defensar la llibertat d'expressió i els drets fonamentals. La portaveu ha explicat que al Consell Executiu del matí s'ha parlat de la "determinació" de seguir permetent que els treballadors dels edificis i centres es pugin manifestar "lliurement" perquè l'espai públic ha de ser "lliure i no neutral". La consellera, que ha acusat Cs d'estar "obsessionats" amb el color groc, ha opinat que hi ha un interès en guiar la polèmica cap als llaços per desviar-la de l'actualitat del judici de l'1-O: "És una maniobra de distracció". La nova portaveu també ha apuntat que l'executiu "no s'esperava altra cosa" de la justícia espanyola que la decisió del Suprem de rebutjar la petició del president del Govern, Quim Torra, de suspendre de manera cautelaríssima els acords de la JEC: "Sabíem que actuarien en aquesta línia", ha asseverat. Finalment, Budó ha remarcat que de 2.600 centres escolars només hi ha hagut problemes en 7, sobre l'afer dels llaços grocs: "Parlem d'un percentatge molt menor". La consellera ha conclòs que s'està revisant l'actuació duta a terme per part dels Mossos, com a policia judicial en secundar les ordres de la JEC.

Summary: El Govern permetrà que els treballadors s'expressin amb llaços grocs a dins de les dependències de la Generalitat